次韵答黄與迪
作者：黄庭堅
朝代：宋

paragraphs: 和氏有尺璧，楚國無人知。
青山抱國器，歲月忽如遺。
但使玉非石，果有遭逢時。
吾宗固神秀，天乃晚成之。
蘭芳深九畹，露味挹三危。
流俗不顧省，古人可前追。
胸中凌雲賦，自貴知音希。
淵源學未淺，孝友家正肥。
與世殊軌轍，三黜理亦宜。
吳溪浣紗女，不用朱粉施。
豈伊風塵子，市門自夸毗。
我作僰道囚，三年始放歸。
邂逅終日語，貽我五字詩。
句如秋雨晴，遠峰抹脩眉。
老馬甘伏櫪，坐看天驥馳。
灑掃清樾下，當爲果茗期。
光陰去易失，日月轉兩儀。
仲氏有東園，花竹深可依。
寸步不往來，千里常夢思。
幾時開後戶，扶策方自茲。